[{"text_idx": "#000000", "text": "Jakob Ingebrigtsenile (paremal) pakkus ko\u0303va konkurentsi ameeriklane Yared Nuguse. Ko\u0303igi aegade edetabelis kerkisid mehed vastavalt kolmandaks ja neljandaks."}, {"text_idx": "#000002", "text": "Laupa\u0308eval USAs Eugene'i linnas toimunud kergejo\u0303ustiku teemantliiga finaaletapi avapa\u0308eval tegid miilijooksus va\u0308geva esituse nii Jakob Ingebrigtsen kui ka Yared Nuguse, kes kerkisid ko\u0303igi aegade edetabelis vastavalt kolmandaks ja neljandaks."}, {"text_idx": "#000003", "text": "Norra jooksuta\u0308ht, kes on ta\u0308navu kaotanud vaid u\u0308he jooksu \u2013 Budapesti MMi finaalis 1500 meetri distantsil, kus ja\u0308i teiseks \u2013 vo\u0303idutses ajaga 3.43,73. Sellest on ajaloo jooksul kiiremini jooksnud vaid kaks meest: 1999. aasta 7. juulil Hicham El Guerrouj, kes viis maailmarekordi 3.43,13 peale, ja marokolase ja\u0308rel ajaga 3.43,40 teisena lo\u0303petanud Keenia atleet Noah Ngeny."}, {"text_idx": "#000004", "text": "Laupa\u0308eval teisena lo\u0303petanud ameeriklane Nuguse sai samuti kirja aja alla 3.44 \u2013 ta\u0308psemalt 3.43,97. Enne seda polnud keegi suutnud 22 aasta jooksul la\u0308bida 1609,344 meetri pikkust distantsi 3.46st kiiremini."}, {"text_idx": "#000005", "text": "Teisipa\u0308eval oma 23. su\u0308nnipa\u0308eva ta\u0308histav Ingebrigtsen pu\u0308sis kohe tempotegijate ja\u0308rel ning pa\u0308rast seda, kui nad ko\u0303rvale astusid, vedas jooksu lo\u0303puni. Tema 800 meetri vaheajaks oli 1.52,0 ja 1500 meetri omaks 3.28,9. Norralane kurtis pa\u0308rast, et ei na\u0308inud korralikult raja ko\u0303rval tempot na\u0308itavaid tulesid, mis tegi jooksmise pisut raskemaks."}, {"text_idx": "#000006", "text": "\u201eSee, et jooks toimus keskpa\u0308eval, oli seekord miinuseks: tulesid polnud selgelt na\u0308ha. Mul polnud ta\u0308ielikku kontrolli, see tekitas natuke stressi. Teadsin, et olin suuteline kiiresti jooksma, aga peaeesma\u0308rk oli ennast lihtsalt testida. U\u0308tleksin, et esimesed kaks ringi olid pisut rahulikud ning pa\u0308rast seda u\u0308ritasin suruda nii ko\u0303vasti kui vo\u0303imalik. Va\u0308ga hea jooks oli,\u201c lausus ta Eugene'is kohapeal olnud ajakirjanikele."}, {"text_idx": "#000007", "text": "Ingebrigtsen to\u0303des ka, et tingimused polnud staadionil ko\u0303ige kergemad: tagasirgel puhus tugev tuul. \u201eKindlasti polnud see optimaalne. Samuti oleksin tahtnud, et tempotegijad oleksid pu\u0308sinud viimase ringini. Aga pidin leppima sellega, mis sain, ja lo\u0303puks jooksin va\u0308ga hea aja. Kuid arenguruumi veel on.\u201c"}, {"text_idx": "#000008", "text": "Juba ta\u0308na la\u0308heb Ingebrigtsen starti 3000 meetri jooksus. Kui kurnav oli miilijooks? \u201ePolnud viga. Eesma\u0308rk oli pigistada endast va\u0308lja nii palju kui vo\u0303imalik \u2013 teadsin, et siis tuleb ka kiire aeg. Ma ei jookse miili va\u0308ga tihti, seega tahan alati saavutada nii hea tulemuse kui vo\u0303imalik,\u201c vastas ta, lisades: \u201eSee oli kindlasti u\u0308ks mu karja\u0308a\u0308ri parimaid jookse. Tean, et olen va\u0308ga heas vormis. Pa\u0308rast esimest kaht ringi oli ku\u0308llaltki raske, aga ta\u0308htis oli tempot mitte alla lasta.\u201c"}, {"text_idx": "#000009", "text": "Ingebrigtsen ro\u0303hutas, et ta ei vo\u0303tnud maailmarekordit enne jooksu omale eesma\u0308rgiks. \u201eSee on puhas juhus, et sellele nii la\u0308hedale jo\u0303udsin,\u201c so\u0303nas ta. Tokyo Olu\u0308mpiavo\u0303itja lisas, et siiski ei saa va\u0308ita, et maailmarekordist ja\u0308i nu\u0308u\u0308d imeva\u0308he puudu. \u201eSee polnud napikas. Vahe oli u\u0308sna selge. Asi on selles, et see maailmarekord on nii ko\u0303va, et keegi pole sellele kunagi la\u0308hedale jo\u0303udnud. Seeto\u0303ttu tundub lihtsalt nii. Aga keskendusin ainult iseendale. Usun, et nii, nagu sel aastal, arenen ka ja\u0308rgmisel ja u\u0308leja\u0308rgmisel hooajal edasi. Mul on tunne, et saan tulevikus veel vo\u0303imalusi,\u201c selgitas Ingebrigtsen."}, {"text_idx": "#000010", "text": "5000 meetri jooksu kahekordne maailmameister tunnustas ka 24aastast Nuguset, kes pu\u0308sis kohe tema kannul sisuliselt distantsi lo\u0303puni. Ta\u0308navu on olnud harvaks na\u0308htuseks see, et mo\u0303ni konkurent suudab Norra imemehega sammu pidada, tavaliselt on ta saanud finis\u030ceerida uhkes u\u0308ksinduses. \u201eSee on meile mo\u0303lemale hea. Ning on suurepa\u0308rane, et meil on mitu sportlast, kes suudavad kiiresti joosta ja rekordeid purustada. Kui jookseksin u\u0308ksi, siis vo\u0303iksin seda sama ha\u0308sti teha oma kodustaadionil Sandnesis,\u201c lausus Ingebrigtsen."}]